Dôvodová správa

A. Všeobecná časť

          V nadväznosti na úlohu B.7. z uznesenia vlády Slovenskej republiky z 20. februára 2008 č. 109 Ministerstvo spravodlivosti Slovenskej republiky v spolupráci s Úradom vlády Slovenskej republiky predkladá na rokovanie vlády Slovenskej republiky návrh zmien a doplnení Legislatívnych pravidiel vlády Slovenskej republiky schválených uznesením vlády Slovenskej republiky z 8. apríla 1997 č. 241 v znení neskorších zmenia a doplnení, naposledy v znení uznesenia vlády Slovenskej republiky z 26. marca 2008 č. 188.  
 
          Účelom predkladaného návrhu zmien a doplnení Legislatívnych pravidiel vlády Slovenskej republiky je v reakcii na spustenie projektu Jednotný informačný systém na sledovanie legislatívneho procesu upraviť základné aspekty fungovania tohto informačného systému.  
 
          V prvom rade sa zavádza povinnosť vyhotovovať návrhy všeobecne záväzných právnych predpisov, s výnimkou medzinárodných zmlúv, prostredníctvom aplikácie Editor právnych predpisov a následne sa zavádza povinnosť publikovať všetky návrhy všeobecne záväzných právnych predpisov na Portáli právnych predpisov počnúc pripomienkovým konaním, a to bez ohľadu na to, v akej aplikácii boli vyhotovené.  
 
          Vzhľadom na procesnú logiku tohto informačného systému sa zmeny dotýkajú najmä platných ustanovení regulujúcich proces pripomienkového konania, predkladania elektronickej podoby materiálov na rokovanie Legislatívnej rady vlády Slovenskej republiky, stálych pracovných komisií Legislatívnej rady vlády Slovenskej republiky, vlády Slovenskej republiky, Národnej rady Slovenskej republiky a predkladania schválených právnych predpisov na vyhlásenie v Zbierke zákonov Slovenskej republiky.  
 
          Materiál bol predmetom riadneho pripomienkového konania. Materiál bol prerokovaný Legislatívnou radou vlády Slovenskej republiky dňa 30. septembra 2008, pričom všetky vznesené pripomienky boli zapracované. Materiál sa na rokovanie vlády Slovenskej republiky predkladá bez rozporov.